Ministerul Afacerilor Interne a publicat, în transparență decizională, Ordonanță de urgență privind unele măsuri pentru organizarea și desfășurarea alegerilor pentru Parlamentul European, dar și al alegerilor locale din anul 2024. Alegerile comasate ar urma să aibă loc pe 9 iunie, iar primarii ar putea să treacă de la un partid la altul.
Românii vor fi chemați la urne pe 9 iunie, când se intenționează comasarea alegerilor pentru Parlamentul European, dar și pentru alegerile locale.
Practic, românii sunt chemați la urne pentru votarea reprezentanților în Parlamentul European, dar și a primarului, președintelui Consiliului Județean, a componenței Consiliului Local, dar și a compinenței Consiliului Județean.
Ordonanța lansată în transparență decizională prevede și modul în care va înceta mandatul primarului. Acest lucru nu poate avea loc "într-o perioadă care se calculează începând cu mai puțin de 60 de zile înainte de data de 9 iunie și până la data intrării în exercițiul mandatului de către primarul ales în anul 2024". Același lucru se aplică și în cazul președintelui Consiliului Județean.
În normele de aplicare se precizează că primarul nu își va mai pierde mandatul dacă trece la un alt partid.
"Mai mult, norma derogatorie de la prevederile art. 160 alin. (1) lit. h) din Codul administrativ va permite unui primar în funcție să candideze din partea unui partid politic, altul decât cel pe lista căruia a candidat, fără să îi înceteze mandatul de primar pe care îl exercită.
Totodată, norma derogatorie de la prevederile art. 193 alin. (2) din același act normativ va permite și unui președinte de consiliu județean în funcție să candideze din partea unui partid politic, altul decât cel pe lista căruia a candidat, fără să îi înceteze mandatul pe care îl exercită. Totodată, se impune ca această normă derogatorie se fie aplicabilă până la data intrării în exercițiul mandatului de primar, respectiv de președinte al consiliului județean, ca urmare a organizării alegerilor din data de 9 iunie 2024", se arată în normele de aplicare prezentate pe site-ul MAI.